Document ID: 32013R0815

REGOLAMENT TAL-KUMMISSJONI (UE) Nru 815/2013
tas-27 ta' Awwissu 2013
li jemenda r-Regolament (KE) Nru 748/2009 dwar il-lista ta’ operaturi ta’ inġenji tal-ajru li wettqu attività ta’ avjazzjoni elenkata fl-Anness I għad-Direttiva 2003/87/KE tal-Parlament Ewropew u tal-Kunsill fl-1 ta’ Jannar 2006 jew wara, li tispeċifika l-Istat Membru ta’ amministrazzjoni għal kull operatur ta’ inġenji tal-ajru, biex tqis l-adeżjoni tal-Kroazja mal-Unjoni Ewropea
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva 96/61/KE (1), u b’mod partikolari l-Artikolu 18a(3)(b) tagħha,
Billi:
(1)
Id-Direttiva 2008/101/KE tal-Parlament Ewropew u tal-Kunsill (2) emendat id-Direttiva 2003/87/KE sabiex tinkludi l-attivitajiet tal-avjazzjoni fl-iskema għan-negozjar ta’ kwoti tal-emissjonijiet ta’ gassijiet serra fl-Unjoni Ewropea.
(2)
Ir-Regolament tal-Kummissjoni (KE) Nru 748/2009 (3) jistabbilixxi lista tal-operaturi ta’ inġenji tal-ajru li wettqu attività ta’ avjazzjoni kif definita fl-Anness I għad-Direttiva 2003/87/KE fl-1 ta’ Jannar 2006 jew wara.
(3)
Dik il-lista għandha l-għan li tnaqqas il-piż amministrattiv minn fuq l-operaturi ta’ inġenji tal-ajru billi tipprovdi informazzjoni dwar liema Stat Membru se jirregola operatur partikolari ta’ inġenji tal-ajru.
(4)
L-inklużjoni ta’ operatur ta’ inġenji tal-ajru fl-iskema tal-Unjoni għan-negozjar ta’ emissjonijiet tiddependi fuq il-prestazzjoni ta’ attività tal-avjazzjoni kif stipulat fl-Anness I għad-Direttiva 2003/87/KE u ma tiddependix fuq l-inklużjoni fil-lista tal-operaturi ta’ inġenji tal-ajru stabbilita mill-Kummissjoni fuq il-bażi tal-Artikolu 18a(3) ta’ dik id-Direttiva.
(5)
L-adeżjoni tal-Kroazja mal-Unjoni Ewropea fl-1 ta’ Lulju 2013 u l-kriterji stabbiliti skont l-Artikolu 18a(1) tad-Direttiva 2003/87/KE biex jiġi ddeterminat l-Istat Membru ta’ amministrazzjoni ta’ operatur ta’ inġenji tal-ajru jimplikaw li ċerti operaturi ta’ inġenji tal-ajru għandhom jiġu amministrati mill-Kroazja.
(6)
Għalhekk, ir-Regolament (KE) Nru 748/2009 għandu jiġi emendat skont dan,
ADOTTAT DAN IR-REGOLAMENT:
Artikolu 1
L-Anness għar-Regolament (KE) Nru 748/2009 huwa sostitwit bl-Anness għal dan ir-Regolament.
Artikolu 2
Dan ir-Regolament jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u huwa direttament applikabbli fl-Istati Membri kollha.
Magħmul fi Brussell, is-27 ta’ Awwissu 2013.

Labels: 8
18
15
20